赠李宝诗
段承根 (NanBei)
世道衰陵，淳风殆缅。衢交问鼎，路盈访玺。徇竞争驰，天机莫践。不有真宰，榛棘谁剪。（一章）于皇我后，重明袭焕。文以息烦，武以静乱。剖蚌求珍，搜岩采干。野无投纶，朝盈逸翰。（二章）自昔凉季，林焚渊涸。矫矫公子，鳞羽靡托。灵慧虽奋，袄氛未廓。凤戢昆丘，龙潜玄漠。（三章）数不常扰，艰极则夷。奋翼幽裔，翰飞京师。珥蝉紫闼，伏节方畿。弼我王度，庶绩缉熙。（四章）自余幽沦，眷参旧契。庶庇馀光，优游卒岁。忻路未淹，离辔已际。顾难分岐，载张载继。（五章）闻诸交旧，累圣叠曜。淳源虽漓，民怀余劭。思乐哲人，静以镇躁。蔼彼繁音，和此清调。（六章）询下曰文，辩讦曰明。化由礼治，政以宽成。勉崇仁教，播德简刑。倾首景风，迟闻休声。（七章）